Source: http://www.tzbportal.sk/sprava-budov/rekonstrukcie-zdravotechniky-v-bytovych-domoch.html-0
Timestamp: 2013-05-25 22:19:59+00:00
Document Index: 2997691

Matched Legal Cases: ['čl. 62', 'čl. 85', 'čl. 87', 'čl. 91', 'čl. 92', 'čl. 66', 'čl. 94', 'čl. 95', 'čl. 95', 'čl. 94', 'čl. 5']

Domov	Rekonštrukcie zdravotechniky v bytových domoch
Št 03.02.2011 20:19
Článok je zameraný na princípy a zásady, ktoré je potrebné dodržiavať pri rekonštrukcii zdravotnotechnických zariadení v bytových domov. V bytových domoch sa najčastejšie stretávame s rekonštrukciou dvojakou – rekonštrukciou spoločných rozvodov v inštalačných šachtách a suteréne objektu a s rekonštrukciou priamo v bytoch – zmenou dispozície kuchyne a kúpeľne. Sú známe prípady rekonštrukcií hygienických zariadení bytov tak, že rozvody oslabili podlahu, zatopili susedov, alebo spôsobili iné problémy. Každá zmena a presun zariaďovacích predmetov v byte by mala byť vopred správne naprojektovaná a vhodne navrhnutá. Článok sa zaoberá rekonštrukciami spoločných rozvodov v bytovom dome, to znamená rozvodov v suteréne, alebo v prízemí – ležaté rozvody a rozvodov zvislých v bytovom jadre. Spoločné rozvody sú rozvody od vstupu do objektu po vstup do bytov – teda odbočka v bytovom jadre. Zbytok potrubia aj s armatúrami patrí bytu a nie je súčasťou výmeny, iba v tom prípade, že sa majitelia bytov na tom dohodnú a zhodnú.
Pri tvorbe projektovej dokumentácie je najdôležitejšia obhliadka objektu, zakreslenie jestvujúcich rozvodov, ich dimenzií, spôsobu uloženia, zistenie stavu izolácie, prevádzkyschopnosti uzatváracích armatúr, vypúšťacích kohútov a pod. Celková obhliadka objektu je veľmi dôležitá, ale najmä písomne potvrdená skutočnosť o prevádzkových tlakoch na strane studenej vody a teplej vody na päte domu od jednotlivých dodávateľov a prevádzkovateľov inžinierskych sietí. Napriek tomu, že priemerný vek bytových domov je 30 – 50 rokov, ich projektová dokumentácia nie je k dispozícii. Často je k dispozícii iba projekt konštrukcií. Stáva sa, že ak aj je projekt vôbec nezodpovedá skutočnosti (či už v dôsledku dodatočných zmien, úprav, alebo z iného dôvodu). Ten lepší prípad je, ak táto dokumentácia je kompletná a zodpovedá skutočnosti, čo však v praxi býva sporadicky.
2. Dôvody rekonštrukcií v bytových domoch
Najčastejšie dôvody rekonštrukcie a tým aj vypracovania projektovej dokumentácie sú:
výmena starých rozvodov v spoločných priestoroch a inštalačných šachtách (vodovodné potrubia, kanalizačné a plynové potrubia)
riešenie nedostatočného prietoku v nepriaznivých stupačkách
riešenie nedostatočného tlaku v rozvode
riešenie nedostatočnej teploty teplej vody na výtokoch užívateľov
riešenie samostatného zdroja tepla na ohrev TV
3.1 Rozvody v spoločných priestoroch a inštalačných šachtách
V minulých rokov sa v objektoch bytovej výstavby používali oceľové potrubia na rozvod studenej vody, teplej vody, cirkulácie a plynu. Pôvodná časť kanalizačnej sústavy zvislých potrubí je zvyčajne z azbestocementu, pričom spodná časť potrubia bola navrhovaná z liatiny. V novom stave môžu podľa nárokov a požiadaviek objednávateľa nastať rôzne varianty:
a - Studená, teplá voda a cirkulácia – plast, plyn – oceľ, kanalizácia – plast
b - Studená voda – plast, teplá voda a cirkulácia – oceľ, plyn – oceľ, kanalizácia – plast
c - Všetky potrubia – oceľ, kanalizácia – plast
V poslednom čase sa v menšom množstve v bytových domoch postupne navrhuje aj medené potrubie. Nebudem sa zaoberať vlastnosťami jednotlivých materiálov potrubí, iba určitými zásadami, na ktoré sa nemá zabudnúť. Bez ohľadu, aké dimenzie mal pôvodný rozvod, je potrebné potrubnú sieť nanovo prepočítať a nadimenzovať. Prípojné potrubia do bytov môžu zostať ako v pôvodnom projekte. Ak sa nové potrubia navrhujú oceľové, dimenzie v rozvodoch sa zhodujú s pôvodným projektom. Pri plastových a medených potrubiach sú nové potrubia menšej dimenzie. Pri plastových potrubiach je potrebné rátať s väčšou rozťažnosťou potrubia, ako pri pôvodných oceľových potrubiach a preto sa nanovo musia navrhnúť kompenzátory a vhodne uložiť pevné body uchytenia potrubí. Preto je veľmi dôležité, pre aký druh plastového materiálu sa rozhodneme. Pri návrhu plastových potrubí sa nesmie zabudnúť na uzemnenie zariaďovacích predmetov v bytoch, keďže pôvodné uzemnenie je väčšinou na oceľovom potrubí studenej, alebo teplej vody. Pri vnútorných rozvodoch plynu v bytových domoch je tiež potrebný výpočet dimenzií, keďže pôvodné rozvody boli zvyčajne dimenzované na svietiplyn a v súčasnosti (aj do budúcna) sa dodáva zemný plyn. Vo výškových budovách sa často nachádza regulátor tlaku, ktorý pre rozvod zemného plynu už nemusí byť (do 13 podlaží objektu).
3.2 Riešenie prietoku v nepriaznivých stupačkách
Nedostatočný prietok v stúpacom potrubí studenej a teplej vody môže mať viacej dôvodov, ktoré sú všeobecne známe. Základom je obhliadka rozvodov v objekte a posúdenie dimenzií rozvodu. Treba vylúčiť mechanické prerušenie, alebo pritlmenie toku média v potrubí, alebo v armatúre. Zistiť, odkedy sa táto závada ukazuje, či je dlhodobá, alebo nárazovo sa ukazujúca. Posúdením tlakových strát so vstupným tlakom môžeme vylúčiť nesprávne dimenzie rozvodu.
3.3 Riešenie nedostatočného tlaku v rozvode
Postupujeme podobne ako v prípade nedostatočného prietoku. Na vstupe je potrebné zistiť vstupný tlak, parametre čerpadla a regulačného ventilu a posúdiť s jestvujúcim rozvodom.
3.4 Riešenie nedostatočnej teploty na výtokoch u užívateľov
Riešenie tejto závady môže mať niekoľko príčin, ktoré postupne je potrebné vylúčiť. Môže to byť – nedostatočný prietok v rozvode, nedostatočný zásobník, malý výkon čerpadla, nesmieme zabudnúť aj na kontrolu funkčnosti cirkulačných potrubí. Vylúčením jednotlivých príčin sa pristupuje k riešeniu problému. Často je na vine hydraulika vnútorného rozvodu, ktorá po rokoch užívania zmenila svoje parametre. Vtedy je vhodným riešením kompletná výmena potrubí (hlavne ležatých častí) a hydraulické vyregulovanie stúpacích rozvodov.
3.5 Samostatný zdroj tepla na ohrev pitnej vody
Pri rekonštrukciách budov sa stretávame s požiadavkou samostatného zdroja teplej vody. Rieši sa v kombinácii s novou kotolňou – časť ústredného vykurovania, alebo samostatne napojené na jestvujúci vykurovací okruh ÚK, alebo vymeníkom tepla na päte objektu, ktorý je napojený na centralizované zásobovanie teplom. Pri tejto rekonštrukcii je potrebné poznať cyklus odberu teplej vody počas dňa, skutočnú spotrebu za predošlé obdobie a na tieto hodnoty navrhnúť optimálny zásobník, prípadne prietokový ohrev (podľa možností, vhodnosti, veľkosti spotrebiska a požiadaviek objednávateľa).
3. Normatívne požiadavky Predmetom tejto časti príspevku je výber najčastejších porušení normatívnych požiadaviek ako projektantov, tak zhotoviteľov na dané dielo.
Podľa STN 73 6660 Vnútorné vodovody, časť IV, STN 73 6660 čl. 62, čl. 85, čl. 87, čl. 91, čl. 92 - Na zamedzenie spätného toku vody v rozvodoch vody, aby nedochádzalo k nasávaniu znečistenej vody zo zariaďovacích predmetov (nádržkové splachovače, vaňové batérie, vane) späť do spoločných rozvodov vody.
Spätný ventil by mal byť inštalovaný v každej bytovej jednotke na prívode teplej i studenej vody pred zariaďovacími predmetmi.
Privzdušňovací a odvzdušňovací ventil, ďalej len PO, je určený na ochranu vnútorného vodovodu (podľa STN 73 6660 časť IV) pred znehodnotenou vodou infekčnými alebo toxickými látkami, ktoré vznikajú pri praní, umývaní riadu, kúpaní a pod. PO-ventil zabezpečuje privzdušnenie stúpacieho potrubia v prípade akejkoľvek poruchy na vnútornom vodovode, keď voda odrazu vyteká zo sústavy. Zamedzuje tak nasatiu znehodnotenej vody do vodovodného potrubia napr. cez ručnú sprchu, ktorá môže byť ponorená pri kúpaní vo vode. PO-ventil zabezpečuje odvzdušnenie stúpacieho potrubia počas jeho napúšťania vodou. PO-ventil tlmí tlakové razy v potrubí, napr. pri uzatváraní guľových kohútov, plavákových ventilov, alebo pákových batérií. PO-ventil sa montuje na najvyšší bod stúpacieho potrubia v mieste asi 0,5 - 1 m nad odbočením v poslednom poschodí. PO-ventil nepotrebuje prepad na odvedenie vody do kanalizácie ako to bolo u starých typov PO ventilov.
Článok 16: Za vodomerom musí byť inštalovaný mechanický filter (môže byť súčasťou redukčnej alebo inej armatúry).
Článok 32: Potrubie musí byť uložené tak, aby
bola zabezpečená jeho stabilita ako aj stabilita stavby,
pri osadení do stavebnej konštrukcie bola umožnená jeho výmena,
pri jeho poruche nedošlo k ohrozeniu objektu.
Článok 51: Pre výmenu a kontrolu vodomeru sa pred vodomerom musí osadiť uzáver.
Článok 66: Pripájacie potrubie (uložené napr. v drážkach, v stavebnicových inštalačných systémoch) musí byť chránené proti orosovaniu a mechanickému poškodeniu.
Článok 68: Potrubia studenej a ohriatej pitnej vody musia byť tepelné izolované. Najvyššia hodnota súčiniteľa tepelnej vodivosti tepelnej izolácie λ = 0,040 W.m-1.K-1 (pri inej kvalite tepelnej izolácie treba ďalej uvedené najmenšie hrúbky upraviť tak, aby nedošlo k väčším tepelným stratám). Pripájacie potrubia nemusia byť tepelné izolované, ale musia byť chránené podľa čl. 66. Najmenšia hrúbka tepelnej izolácie potrubia studenej vody je závislá od uloženia potrubia takto:
voľné uložené potrubie
v nevykurovanom priestore 4 mm
vo vykurovanom priestore stúpacie potrubia a potrubie v kanáli 9 mm
vedené samostatne 4 mm
vedľa iného tepelného potrubia 13 mm
Najmenšia hrúbka tepelnej izolácie rozvodu a cirkulácie ohriatej pitnej vody pre potrubia do DN 20 je 20 mm, pre DN 25 a 32 je 30 mm, pre DN 40 až 100 sa rovná svetlosti, nad DN 100 je 100 mm. Ak je potrubie vedené vo vykurovaných priestoroch, možno hrúbku izolácie znížiť na polovicu.
Článok 91: Proti možnému spätnému nasatiu znečistenej vody je vnútorný vodovod chránený najmenej jedným z týchto spôsobov:
úpravou výtoku vody podľa čl. 94,
inštaláciou PO ventilov podľa čl. 95,
inštaláciou rozpájačov vodného prúdu pre celý vnútorný vodovod podľa čl. 95.
Článok 94: Výtokové ventily s vyústením na hadicu, miešacie batérie s ručnou sprchou (drezové a sprchové) a vaňové miešacie batérie s mechanickým preraďovacím mechanizmom musia mať proti spätnému nasatiu znečistenej vody spätný ventil a privzdušnenie. Vaňové miešacie batérie s poloautomatickým preraďovacím mechanizmom sú zabezpečené proti spätnému nasatiu znečistenej vody. V prípade možnosti blokovania poloautomatického preraďovacieho mechanizmu musí byť vnútorný vodovod chránený ako u miešacích batérií s mechanickým preraďovacím systémom.
Článok 95: Ak sa použije zabezpečenie proti spätnému nasatiu znečistenej vody PO ventilmi na najvyššom mieste stúpacích potrubí alebo rozpájačom vodného prúdu ústredne pre celý vnútorný vodovod, môžu mať výtokové armatúry podľa čl. 94 zabudovaný len spätný ventil.
Článok 97: Ak sú na stúpacie potrubie pripojené len nádržkové splachovače, nemusia sa PO ventily inštalovať.
Článok 128: Vzájomná vzdialenosť podpôr a upevňovanie ležatých, stúpacích a pripojovacích potrubí sú závislé od materiálu, svetlosti a sklonu potrubia a výpočtového zaťaženia tak, aby nebol prekročený dovolený priehyb potrubia. Sú súčasťou technických podkladov dodávateľa potrubného systému.
Článok 134: Ochrana pred nebezpečným dotykom v kúpeľniach, umyvárniach a v sprchách musí zodpovedať STN 33 2135-1. Okrem základného stupňa ochrany sa musia pospájať všetky vodivé predmety, ktorých sa možno dotýkať. Vzájomne sa pospájajú vodivé pripájacie potrubia vnútorného vodovodu a vnútornej kanalizácie, kovové zariaďovacie predmety, prípadne plynovodné potrubie, vykurovacie a vetracie zariadenia. Ochrana uvedením na rovnaký potenciál sa používa ako doplnková ochrana k základnej ochrane.
Článok 142: Pred tlakovou skúškou sa musia všetky úseky vnútorného vodovodu prepláchnuť vodou. Počas preplachovania musia byť všetky vypúšťacie armatúry určené na odkaľovanie otvorené. Tlaková skúška vnútorného vodovodu prebieha podľa jeho rozsahu vcelku alebo po častiach a pozostáva z:
tlakovej skúšky potrubia
konečnej tlakovej skúšky vnútorného vodovodu.
Pri tlakovej skúške sa použije zdravotne neškodlivá voda.
Podľa EN 806-5 Špecifikácia pre inštalácie vnútri budov slúžiace na dopravu vody pre ľudskú spotrebu — Časť 5: Prevádzka a Údržba čl. 5.2.3 Renovácia Údržba inštalácií obecne nevyžaduje, aby jestvujúce prípojky spĺňajúce technické parametre platné v čase ich montáže, pri ich renovácii odrážali najnovší stav vedy. Zmeny v inštalácii, ktoré musia spĺňať túto normu sú povinné pre prevádzkovateľa, pokiaľ uchovávanie systému v predchádzajúcom stave sa stáva nebezpečenstvom pre zdravie. Jestvujúce systémy, ktoré ešte nie sú vybavené zariadením na prevenciu pred spätným prúdením hneď za vodomerom, sa musia vybaviť takýmto zariadením do troch rokov po publikovaní tejto normy (pozn. autora, ešte nevyšla ako platná).
5.2.4 Prístupnosť armatúr a zariadení Ventily a zariadenia vyžadujúce pravidelnú kontrolu a obsluhu (napr. vodomery, kontrolné ventily, filtre, ventily proti podtlaku, vzduchové oddeľovače) alebo sú inštalované pre účely kontroly a obsluhy (napr. merače tlaku) a všetky ovládacie zariadenia (napr. uzatváracie ventily) musia byť voľne prístupné pre kontrolu, údržbu a prevádzku, t.j. prístup ku týmto súčastiam nesmie byť zatarasený uskladnenými výrobkami, nábytkom, obkladom, atď. Pozornosť sa musí venovať zaisteniu voľného vstupu k protipožiarnemu zariadeniu.
5.3.1 Bezpečnostné zariadenia a zariadenia proti spätnému prúdeniu Bezpečnostné zariadenia sú ventily alebo súčasti navrhnuté na ochranu systému alebo súčastí systému v nebezpečných situáciách, ako je neprípustné zvýšenie tlaku alebo teploty (napr. odvzdušňovacie ventily, ventily na zníženie teploty). Zariadenia na prevenciu pred spätným prúdením sú ventily namontované aby zabránili spätnému prúdeniu kontaminovanej vody do prípojok a verejných rozvodov vody alebo napojených zariaďovacích predmetov a systémov (napr. oddeľovače vzduchu, kontrolné ventily, proti podtlakové ventily, prerušovače potrubia, voľné výtoky).
4. Súčasti projektovej dokumentácie
Projektová dokumentácia pre zdravotechnické zariadenia bytového domu obsahuje zvyčajne tieto súčasti:
technická správa - s popisom pôvodných potrubí a popisom nových potrubí, minimálne hrúbky tepelnej izolácie, postup montáže, protipožiarne opatrenia pri prestupoch konštrukcií, popis vyregulovania systému, zoznam dodaných podkladov pre spracovanie projektovej dokumentácie
výkaz a výmer – nezabudnúť demontáže pôvodných potrubí a demontáže steny jadra s WC misou
výkresy – suterénu, vstupného podlažia a typického podlažia, schéma stúpačiek (stúpacích potrubí) vodovodu a kanalizácie, hydrantové rozvody, plynovodné potrubie a odpadné potrubie zo strechy, detaily uchytení potrubí v prestupe medzi podlažiami, detaily napojení na hydrantové rozvody (nezabudnúť na ochranu pitnej vody osadením spätných klapiek, alebo ventilov). Vo výkresoch suterénu sú napriek unifikácii a typizácii značné rozdiely, ktoré vznikajú rôznymi bodmi napojení na vonkajšie siete.
Prepočtom na jeden byt vychádza takáto rekonštrukcia bytového domu rôzne, je to závislé od počtu bytov a hlavne od počtu podlaží. V podstate, čím väčší bytový dom, tým náklady na jednu bytovú jednotku klesajú, pričom sa cena pohybuje pri bežných materiáloch (tým sa myslí napríklad bežné plastové potrubie, nie viacvrstvové, na kanalizáciu PVC a na plyn oceľové potrubie) od 270 eur do 370 eur.
Rekonštrukcie zdravotnotechnických zariadení sa v prevažnej miere konajú pre potrebu obnovy bytového fondu, kedy pôvodné rozvody stratili svoju funkčnosť a čoraz častejšie sa vyskytovali v systéme nečakané poruchy. Projektant navrhuje optimálny systém, ktorý však pri takom živle, ako je studená a teplá voda, môže bezporuchovo a správne pracovať iba pár rokov. Ak je voda agresívnejšia, doba bezporuchovosti a spoľahlivosti sa výrazne skracuje. Preto je vhodné po rekonštrukcii rozvodov navrhnúť vhodnú filtráciu a úpravu vody. Pri rekonštrukcii vnútorných rozvodov plynu pre domácnosti vystupuje do popredia problém uloženia nových rekonštruovaných rozvodov, ktoré často krát nespĺňajú požiadavky objednávateľa, alebo užívateľov domu z hľadiska umiestnenia a trasovania rozvodov (inštalačné šachty, kúpeľne, WC, kuchyne a podobne).
Článok vznikol v rámci riešenia ITMS 26220120018 - Podpora Centra excelentného integrovaného výskumu progresívnych stavebných konštrukcií, materiálov a technológií.
doc. Ing. Danica Košičanová, PhD., Ing. Miroslav Košičan
doc. Ing. Zuzana Vranayová, PhD.,
Ing. Kapalo Peter
Podobné odporúčané články: OVENTROP PREDSTAVUJE „AQUASTROM VT“ Odpovedať (prihlásiť | zaregistrovať).